《五子诗五首 其四 宗考功臣》
明代·梁有誉

吏部慷慨人，早晚耽著作。所得皆经奇，郁郁济世略。

高视凌千载，词赋悼寂寞。结藻灿国章，著论丽丹艧。

感时赋长杨，菁华叹昭爚。烛龙耀天街，蔀屋徒萤爝。

复古力何雄，怜才意不薄。末俗振风骚，平生重然诺。

莫逆今昔希，词盟欣有托。古来贤达士，道在从龙蠖。

瞻彼肃肃羽，万里翔寥廓。邴生宦业微，怀恩向丘壑。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。